Bilbao 28. októbra (TASR) - Separatistická organizácia Baskicko a jeho sloboda (ETA) dnes vyzvala Španielsko a Francúzsko na rokovania, ktoré by mali ukončiť desaťročia trvajúci konflikt.
Vo vyhlásení zverejnenom v baskických denníkoch Gara a Egunkaria, sa ETA prihlásila k 11 teroristickým útokom za ostatné tri mesiace. Skupina však odmietla akúkoľvek paralelu medzi jej násilnými činmi v baskických regiónoch a teroristickými akciami islamských extrémistov.
"Mier je možný. ETA bude vždy ponúkať svoju ruku," píše sa vo vyhlásení skupiny, ktorá bojuje za vytvorenie nezávislého baskického štátu. "Konflikt, ktorý má Španielsko a Francúzsko s ľuďmi Baskicka, sa môže vyriešiť bez striel," uvádza sa v komuniké. Všetko, čo je potrebné, je nechať Baskov, aby sa slobodne rozhodli o svojej vlastnej budúcnosti.
Španielsko a Francúzsko odmieta akékoľvek rokovania s ETA. Medzi teroristické útoky, ku ktorým sa ETA prihlásila, boli bombové nálože v autách pri letisku a budove španielskych telekomunikácii v Madride, pri hoteli v letovisku Salou a pri budove súdu v baskickej metropole Vitoria. ETA zostáva po odzbrojení Írskej republikánskej armády v Severnom Írsku poslednou veľkou teroristickou organizáciou v Európe.
Od roku 1968 ETA v boji za nezávislosť Baskicka, rozprestierajúceho sa na severe Španielska a juhozápade Francúzska, pripravila o život vyše 800 ľudí.